钦定古今图书集成/明伦汇编/官常典/第656卷 > 胡长孺
## 钦定古今图书集成/明伦汇编/官常典/第656卷 > 胡长孺

按《元史胡长孺传》：“长孺字汲仲，永康人。咸淳中，外舅
徐道隆为四川宣抚参议官，从之入蜀，铨试第一，授
迪功郎，复拜福宁州倅。会宋亡，退栖永康山。至元二
十五年，诏下求贤，拜集贤修撰。与宰相议不合，改教
授扬州。元贞元年，移建昌，适录事阙官，檄摄。程文海
方贵显，其外门侵官道，亟命撤之。至大元年，转台州”
宁海县主簿，阶将仕佐郎。大德丁未，浙东大祲，戊申
复无麦，民相枕死。宣慰同知脱欢察议救荒之令，敛
富人钱一百五十万给之。至县，以馀钱二十五万属
长孺藏去，乃行旁州。长孺察其有干没意，悉散于民。
阅月再至，索其钱，长孺抱成案进曰：“钱在是矣。”脱欢
察怒曰：“汝胆如山，何所受命，而敢无忌若此？”长孺曰：
“民一日不食，当有死者，诚不及以闻，然官书具在，可
征也。”脱欢察虽怒，不敢问。新有铜岩，恶少年狙伺其
间，恒出钞道，为过客患，官不能禁。长孺伪衣商人服，
令苍头负货以从，阴戒驺卒十人蹑其后。长孺至岩
中，人突出要之，长孺方逊辞以谢。驺卒俄集，皆成擒，
俾尽通其党。寘于法，夜行无虞。民荷溺器粪田，偶触
军卒衣，卒抶伤民，且碎器而去，竟不知主名。民来诉，
长孺阳怒其诬，械于市，俾左右潜侦之，向抶者过焉，
戟手称快，执诣所隶，杖而偿其器。群妪聚浮屠庵，诵
佛书为禳祈，一妪失其衣，适长孺出乡，妪讼之，长孺
以牟麦寘群妪，合掌中命，绕佛诵书如初。长孺闭目
叩齿，作集神状，且曰：“吾使神监之矣。”盗衣者行数周，
麦当芽。一妪屡开掌视，长孺指缚之，还所窃衣。长孺白事帅府归，吏言有奸事，屡问弗伏者，长孺曰：“此易
易尔。”夜伏吏案下，黎明出奸者讯之，辞愈坚。长孺佯
谓令长曰：“颇闻国家有诏，盍迎之。”叱隶卒缚奸者，东
西楹空，县而出，庭无一人。奸者相谓曰：“事至此，死亦
无承行，将自解矣。”语毕，案下，吏嚾而出，奸者惊，咸叩
头服罪。永嘉民有弟质珠步摇于兄者，赎焉。兄妻爱
之，绐以亡于盗，屡讼不获直，往告长孺，长孺曰：“尔非
吾民也。”叱之去。未几，治盗，长孺嗾盗诬兄受步摇为
赃，逮兄赴官，力辨数弗置。长孺曰：“尔家信有是，何谓
诬耶？”兄仓皇曰：“有固有之”，乃弟所质者，辄持至验之。
呼其弟示曰：“得非尔家物乎？”弟曰：“然。”遂归焉。其行事
多类此，不能尽载。延祐元年，转两浙都转运盐使司
长山场盐司丞，阶将仕郎。未上，以病辞不复仕，隐杭
之虎林山以终。